title: Rozhodnutie Rady (SZBP) 2017/2161 z 20. novembra 2017, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)

text:
               21.11.2017

               SK

               Úradný vestník Európskej únie

               L 304/48

         ROZHODNUTIE RADY (SZBP) 2017/2161
   z 20. novembra 2017,
   ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. júla 2014 prijala rozhodnutie 2014/486/SZBP (1) o poradnej misii Európskej únie pre reformu sektora civilnej bezpečnosti na Ukrajine (EUAM Ukraine).

               (2)

               Rada 3. decembra 2015 prijala rozhodnutie (SZBP) 2015/2249 (2), ktorým sa mandát misie predlžuje do 30. novembra 2017 a stanovuje referenčná suma pre misiu EUAM Ukraine do 30. novembra 2016.

               (3)

               Rozhodnutím Rady (SZBP) 2016/712 (3) sa upravila referenčná suma na obdobie do 30. novembra 2016 a rozhodnutím Rady (SZBP) 2016/2083 (4) sa stanovila referenčná suma na obdobie od 1. decembra 2016 do 30. novembra 2017.

               (4)

               Po strategickom preskúmaní z roku 2017 by sa misia EUAM Ukraine mala predĺžiť do 31. mája 2019.

               (5)

               Mala by sa stanoviť referenčná suma na obdobie od 1. decembra 2017 do 31. mája 2019.

               (6)

               Rozhodnutie 2014/486/SZBP by sa preto malo zodpovedajúcim spôsobom zmeniť.

               (7)

               Misia EUAM Ukraine sa uskutoční v situácii, ktorá sa môže zhoršiť a mohla by ohroziť dosiahnutie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie 2014/486/SZBP sa mení takto:

               1.

               V článku 14 sa odsek 1 nahrádza takto:
               „1.   Referenčná suma určená na pokrytie výdavkov spojených s misiou EUAM Ukraine do 30. novembra 2014 je 2 680 000 EUR.
               Referenčná suma určená na pokrytie výdavkov spojených s misiou EUAM Ukraine na obdobie od 1. decembra 2014 do 30. novembra 2015 je 13 100 000 EUR.
               Referenčná suma určená na pokrytie výdavkov spojených s misiou EUAM Ukraine na obdobie od 1. decembra 2015 do 30. novembra 2016 je 17 670 000 EUR.
               Referenčná suma určená na pokrytie výdavkov spojených s misiou EUAM Ukraine na obdobie od 1. decembra 2016 do 30. novembra 2017 je 20 800 000 EUR.
               Referenčná suma určená na pokrytie výdavkov spojených s misiou EUAM Ukraine na obdobie od 1. decembra 2017 do 31. mája 2019 je 31 956 069,20 EUR.
               O výške referenčnej sumy na nasledujúce obdobia rozhodne Rada.“

               2.

               V článku 19 sa druhý odsek nahrádza takto:
               „Uplatňuje sa do 31. mája 2019.“

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. decembra 2017.

      V Bruseli 20. novembra 2017

            Za Radu

            predsednička

         M. REPS

      (1)  Rozhodnutie Rady 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 217, 23.7.2014, s. 42).

      (2)  Rozhodnutie Rady (SZBP) 2015/2249 z 3. decembra 2015, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 318, 4.12.2015, s. 38).

      (3)  Rozhodnutie Rady (SZBP) 2016/712 z 12. mája 2016, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 125, 13.5.2016, s. 11).

      (4)  Rozhodnutie Rady (SZBP) 2016/2083 z 28. novembra 2016, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 321, 29.11.2016, s. 55).


title: Rozhodnutie Rady (SZBP) 2017/2162 z 20. novembra 2017, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)

text:
               21.11.2017

               SK

               Úradný vestník Európskej únie

               L 304/50

         ROZHODNUTIE RADY (SZBP) 2017/2162
   z 20. novembra 2017,
   ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. mája 2013 prijala rozhodnutie 2013/233/SZBP (1), ktorým sa zriadila pomocná misia Európskej únie pre integrované riadenie hraníc v Líbyi (EUBAM Libya).

               (2)

               Rada 17. júla 2017 prijala rozhodnutie (SZBP) 2017/1342 (2), ktorým sa predlžuje mandát misie EUBAM Libya do 31. decembra 2018 a stanovuje referenčná suma do 30. novembra 2017.

               (3)

               Rozhodnutie 2013/233/SZBP by sa malo zmeniť s cieľom stanoviť referenčnú sumu na obdobie od 1. decembra 2017 do 31. decembra 2018.

               (4)

               Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   V článku 13 ods. 1 rozhodnutia 2013/233/SZBP sa dopĺňa tento pododsek:

      „Referenčná suma určená na pokrytie výdavkov spojených s misiou EUBAM Libya na obdobie od 1. decembra 2017 do 31. decembra 2018 je 31 200 000,00 EUR.“

   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. decembra 2017.

      V Bruseli 20. novembra 2017

            Za Radu

            predsednička

         M. REPS

      (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).

      (2)  Rozhodnutie Rady (SZBP) 2017/1342 zo 17. júla 2017, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a ktorým sa predlžuje jeho platnosť (Ú. v. EÚ L 185, 18.7.2017, s. 60).


title: Rozhodnutie Rady (SZBP) 2017/2163 z 20. novembra 2017, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny

text:
               21.11.2017

               SK

               Úradný vestník Európskej únie

               L 304/51

         ROZHODNUTIE RADY (SZBP) 2017/2163
   z 20. novembra 2017,
   ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (1), a najmä na jeho článok 3 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 17. marca 2014 rozhodnutie 2014/145/SZBP.

               (2)

               Rada sa domnieva, že vzhľadom na usporiadanie gubernátorských volieb Ruskou federáciou v protiprávne anektovanom meste Sevastopol 10. septembra 2017 by sa do zoznamu osôb, subjektov a orgánov, na ktoré sa vzťahujú reštriktívne opatrenia, uvedeného v prílohe k rozhodnutiu 2014/145/SZBP, mala doplniť jedna osoba.

               (3)

               Príloha k rozhodnutiu 2014/145/SZBP by sa mala zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Do zoznamu uvedeného v prílohe k rozhodnutiu 2014/145/SZBP sa dopĺňa osoba uvedená v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 20. novembra 2017

            Za Radu

            predsednička

         M. REPS

      (1)  Ú. v. EÚ L 78, 17.3.2014, s. 16.

      PRÍLOHA

         Zoznam osôb podľa článku 1

                     Meno

                     Identifikačné údaje

                     Odôvodnenie

                     Dátum zaradenia na zoznam

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Dátum narodenia: 21.2.1977
                     Miesto narodenia: Omsk, ZSSR

                     „Gubernátor Sevastopola“.
                     Ovsyannikov bol zvolený za „gubernátora Sevastopola“ vo voľbách, ktoré 10. septembra 2017 usporiadala Ruská federácia v protiprávne anektovanom meste Sevastopol.
                     Prezident Putin ho 28. júla 2016 vymenoval za výkonného „gubernátora Sevastopola“. V tejto funkcii pracoval v prospech ďalšej integrácie protiprávne anektovaného Krymského polostrova do Ruskej federácie a teda je zodpovedný za aktívnu podporu alebo vykonávanie činností alebo politík, ktorými sa narúša alebo ohrozuje územná celistvosť, zvrchovanosť a nezávislosť Ukrajiny.
                     V roku 2017 poskytol verejné vyhlásenia na podporu protiprávnej anexie Krymu a Sevastopola a pri príležitosti výročia nezákonného „krymského referenda“ si pripomenul veteránov z tzv. „jednotiek domobrany“, ktoré uľahčili rozmiestnenie ruských síl na Krymskom poloostrove pred jeho protiprávnou anexiou Ruskou federáciou a vyzval k tomu, aby sa Sevastopol stal južným hlavným mestom Ruskej federácie.

                     21.11.2017“


title: Rozhodnutie Rady (EÚ) 2018/586 z 12. apríla 2018, ktorým sa vymenúva člen Výboru regiónov navrhnutý Rakúskou republikou

text:
               18.4.2018

               SK

               Úradný vestník Európskej únie

               L 98/20

         ROZHODNUTIE RADY (EÚ) 2018/586
   z 12. apríla 2018,
   ktorým sa vymenúva člen Výboru regiónov navrhnutý Rakúskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh rakúskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2017/1121 (4) bol 20. júna 2017 za člena opätovne vymenovaný pán Christian BUCHMANN.

               (2)

               V dôsledku skončenia funkčného obdobia pána Christiana BUCHMANNA sa uvoľnilo jedno miesto člena Výboru regiónov.

         PRIJALA TOTO ROZHODNUTIE:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2020, vymenúva:

               —

               pani Barbara EIBINGER-MIEDL, Landesrätin in der Steiermärkischen Landesregierung.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 12. apríla 2018

            Za Radu

            predseda

         T. DONCHEV

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

      (4)  Rozhodnutie Rady (EÚ) 2017/1121 z 20. júna 2017, ktorým sa vymenúva člen Výboru regiónov navrhnutý Rakúskou republikou (Ú. v. EÚ L 162, 23.6.2017, s. 54).


title: Rozhodnutie Rady (SZBP) 2018/653 z 26. apríla 2018 o zriadení skladovacej kapacity pre misie civilného krízového riadenia

text:
               27.4.2018

               SK

               Úradný vestník Európskej únie

               L 108/22

         ROZHODNUTIE RADY (SZBP) 2018/653
   z 26. apríla 2018
   o zriadení skladovacej kapacity pre misie civilného krízového riadenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Na účely operácií Únie v oblasti civilného krízového riadenia je potrebné zabezpečiť splnenie potrieb rýchleho nasadenia a operačných požiadaviek.

               (2)

               Rada 13. novembra 2012 prijala rozhodnutie 2012/698/SZBP (1) o vybudovaní skladu pre misie civilného krízového riadenia. Európska služba pre vonkajšiu činnosť (ESVČ) uskutočnila na základe článku 6 uvedeného rozhodnutia preskúmanie užitočnosti, efektívnosti a nákladovej efektívnosti skladu. Prípravné orgány Rady rokovali o výsledku uvedeného preskúmania v prvej polovici roku 2016.

               (3)

               Politický a bezpečnostný výbor 3. mája 2016 potvrdil, že vybudovanie skladovacej kapacity je užitočným opatrením, ktorým by sa podporilo rýchle nasadzovanie misií v rámci spoločnej bezpečnostnej a obrannej politiky (SBOP). Dohodol sa na tom, že novú skladovaciu kapacitu by mal prevádzkovať verejnoprávny subjekt alebo súkromnoprávny subjekt poverený vykonávaním verejnej služby členských štátov, ako sa stanovuje v článku 58 ods. 1 písm. c) nariadenia Európskeho parlamentu a Rady (EÚ, Euratom) č. 966/2012 (2), a požiadal ESVČ o uskutočnenie výberového konania. Referenčný rámec pre výberové konanie schválili príslušné prípravné orgány Rady.

               (4)

               V nadväznosti na správu ESVČ vysoký predstaviteľ Únie pre zahraničné veci a bezpečnostnú politiku („vysoký predstaviteľ“) predložil Rade odporúčanie, aby za prevádzkovateľa skladovacej kapacity vybrala švédsku agentúru pre nepredvídané udalosti v oblasti civilnej ochrany (Myndigheten för samhällsskydd och beredskap – MSB).

               (5)

               Skladovacia kapacita by mala nadobúdať, skladovať, udržiavať a dopĺňať strategické zásoby kľúčového vybavenia a prostriedkov potrebných na rýchle nasadenie civilných misií SBOP. Mala by tiež nadobúdať, skladovať, udržiavať a sprístupňovať nové a použité položky takéhoto vybavenia a prostriedkov, ako aj poskytovať podporné služby pre civilné misie SBOP. Takisto by mala mať možnosť nadobúdať, skladovať a sprístupňovať akékoľvek iné položky použitého vybavenia a prostriedkov získaných z takýchto misií.

               (6)

               Skladovacia kapacita by takisto mala mať možnosť poskytovať ako vedľajšiu úlohu rovnakú podporu aj na účely iných operačných činností Únie podľa článku 28 zmluvy a pre osobitných zástupcov Európskej únie (OZEÚ).

               (7)

               Skladovacia kapacita by sa mala prevádzkovať počas obdobia troch rokov s možnosťou predĺženia o ďalší rok,

         PRIJALA TOTO ROZHODNUTIE:
   Článok 1
   Ciele
   1.   Na účely zabezpečenia rýchleho nasadenia kľúčového vybavenia a prostriedkov a na účely poskytovania vhodných podporných služieb pre svoje civilné misie krízového riadenia, ako aj zabezpečenia rýchleho a trvalého prístupu týchto misií k takémuto vybaveniu a prostriedkom Únie posilní svoje spôsobilosti zriadením skladovacej kapacity.
   2.   Skladovacia kapacita môže podľa potreby poskytovať rovnakú podporu, pokiaľ ide o vybavenie, prostriedky a služby, aj na účely iných operačných činností Únie podľa článku 28 zmluvy a pre OZEÚ.
   Článok 2
   Zriadenie skladovacej kapacity
   1.   Na účely stanovené v článku 1 sa zriadi skladovacia kapacita. Táto skladovacia kapacita plní tieto funkcie:

               a)

               nadobúda, skladuje, udržiava a dopĺňa strategické zásoby kľúčového vybavenia a prostriedkov, ktoré sa uvádzajú v prílohe;

               b)

               nadobúda, skladuje, udržiava a sprístupňuje nové a použité položky kľúčového vybavenia a prostriedkov a poskytuje podporné služby, ktoré sa uvádzajú v prílohe, na účely civilných misií SBOP, vrátane položiek získaných z iných misií.

         2.   Skladovacia kapacita môže takisto nadobúdať, skladovať, udržiavať a sprístupňovať na účely civilných misií SBOP príslušné položky vybavenia a prostriedkov, ktoré majú podobnú povahu a použitie ako položky uvedené v prílohe.
   3.   Skladovacia kapacita môže takisto nadobúdať, skladovať a sprístupňovať na účely civilných misií SBOP položky použitého vybavenia a prostriedkov získané z iných takýchto misií, ktoré majú odlišnú povahu a použitie ako položky uvedené v prílohe.
   4.   Skladovacia kapacita môže podľa potreby vykonávať funkcie stanovené v odseku 1 písm. b) a v odsekoch 2 a 3 aj v súvislosti s inými operačnými činnosťami Únie a s OZEÚ.
   Článok 3
   Vykonávanie
   1.   Za vykonávanie tohto rozhodnutia zodpovedá vysoký predstaviteľ.
   2.   Technické vykonávanie tohto rozhodnutia realizuje švédska agentúra pre nepredvídané udalosti v oblasti civilnej ochrany, ktorá koná ako prevádzkovateľ skladovacej kapacity. Švédska agentúra pre nepredvídané udalosti v oblasti civilnej ochrany plní svoju úlohu pod vedením vysokého predstaviteľa bez toho, aby bola dotknutá finančná zodpovednosť Komisie podľa článku 4 ods. 3.
   3.   Podrobné opatrenia na vykonávanie tohto rozhodnutia sa dohodnú medzi švédskou agentúrou pre nepredvídané udalosti v oblasti civilnej ochrany a veliteľom civilnej operácie po porade s príslušnými útvarmi Komisie. Uvedenými opatreniami sa najmä zabezpečí, aby mal veliteľ civilnej operácie prístup do skladu na účely vykonávania technického a operačného dohľadu s cieľom zabezpečiť spôsobilosť nasadzovania a riadne fungovanie misií civilného krízového riadenia. Veliteľ civilnej operácie taktiež posudzuje technickú vhodnosť použitých prostriedkov v súvislosti so skladovaním a budúcim využitím a informuje o potrebe obnoviť a doplniť zásoby.
   4.   Skladovacia kapacita sprístupňuje vybavenie a prostriedky uvedené v článku 2 ods. 1 písm. b) a článku 2 ods. 2 na žiadosť civilnej misie SBOP na základe špecifických potrieb misie a v súlade s mandátom misie. Rovnaká podmienka sa primerane uplatňuje aj vo vzťahu k iným operačným činnostiam Únie a k OZEÚ.
   Článok 4
   Finančné ustanovenia
   1.   Finančná referenčná suma na vykonávanie tohto rozhodnutia počas obdobia 36 mesiacov odo dňa uzavretia dohody uvedenej v odseku 3 je 52 240 608,49 EUR.
   2.   S výdavkami financovanými z finančnej referenčnej sumy uvedenej v odseku 1 sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na riadne hospodárenie s výdavkami uvedenými v odseku 2 dohliada Komisia. Na uvedený účel uzavrie dohodu so švédskou agentúrou pre nepredvídané udalosti v oblasti civilnej ochrany ako prevádzkovateľom skladovacej kapacity.
   4.   V dohode uvedenej v odseku 3 sa okrem iného stanoví, že:

               a)

               vybavenie a prostriedky uvedené v článku 2 ods. 1 písm. a) a b) a článku 2 ods. 2 nakupuje švédska agentúra pre nepredvídané udalosti v oblasti civilnej ochrany vo svojom mene a v súlade so svojimi pravidlami obstarávania;

               b)

               švédska agentúra pre nepredvídané udalosti v oblasti civilnej ochrany poskytne vybavenie a prostriedky civilným misiám SBOP bez akýchkoľvek nákladov a podľa potreby vráti;

               c)

               pred uplynutím platnosti zmluvy švédska agentúra pre nepredvídané udalosti v oblasti civilnej ochrany daruje všetko skladované vybavenie a všetky skladované prostriedky Komisii alebo inému subjektu určenému Komisiou.

         5.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.
   Článok 5
   Podávanie správ
   1.   Vysoký predstaviteľ predkladá Rade každých šesť mesiacov správu o vykonávaní tohto rozhodnutia.
   2.   Komisia poskytuje Rade každých šesť mesiacov informácie o finančných aspektoch prevádzky skladovacej kapacity.
   Článok 6
   Preskúmanie
   Rada finančnú referenčnú sumu uvedenú v článku 4 ods. 1 preskúma 18 mesiacov odo dňa uzavretia dohody uvedenej v článku 4 ods. 3 z hľadiska množstva vybavenia a prostriedkov považovaného za potrebné na vybavenie žiadostí civilných misií SBOP, pokiaľ ide o položky vybavenia a prostriedkov nad rámec množstva položiek skladovaných v strategických zásobách, aby sa zabezpečilo, že finančná referenčná suma riadne zohľadňuje meniace sa potreby týchto misií. Pri preskúmaní sa zohľadňujú aj meniace sa potreby iných operačných činností Únie a OZEÚ.
   Článok 7
   Nadobudnutie a uplynutie účinnosti
   Toto rozhodnutie nadobúda účinnosť dňom jeho prijatia. Jeho účinnosť uplynie 36 mesiacov po dátume uzavretia dohody uvedenej v článku 4 ods. 3, pokiaľ Rada nerozhodne o predĺžení na ďalšie obdobie 12 mesiacov.
   Článok 8
   Zrušenie
   Rozhodnutie 2012/698/SZBP sa týmto zrušuje.

      V Bruseli 26. apríla 2018

            Za Radu

            predsedníčka

         E. ZAHARIEVA

      (1)  Rozhodnutie Rady 2012/698/SZBP z 13. novembra 2012 o vybudovaní skladu pre misie civilného krízového riadenia (Ú. v. EÚ L 314, 14.11.2012, s. 25).

      (2)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      PRÍLOHA
      KĽÚČOVÉ VYBAVENIE A PROSTRIEDKY, KTORÉ MÁ POSKYTOVAŤ PREVÁDZKOVATEĽ SKLADOVACEJ KAPACITY
      Strategické zásoby tvorí kľúčové vybavenie a prostriedky potrebné na nasadenie civilnej misie SBOP s počtom zamestnancov do 200 do akejkoľvek oblasti operácie v lehote 30 dní.
      Kľúčovým vybavením a kľúčovými prostriedkami sú:

                  —

                  Dopravné prostriedky

                              —

                              Športové úžitkové vozidlo („SUV“)

                              —

                              Kompaktné SUV

                              —

                              Minibus

                              —

                              Vysokovýkonné 4×4

                              —

                              Sedan/kombi

                  —

                  IT vybavenie

                              —

                              Servery

                              —

                              Firewally

                              —

                              Stolové počítače

                              —

                              Prenosné počítače

                              —

                              Monitory

                              —

                              Tlačiarne, tonery a valce

                              —

                              Neprerušiteľný zdroj energie (UPS)

                              —

                              Prístupové body Wi-Fi

                              —

                              Príslušenstvo pre počítače, servery a siete

                  —

                  Komunikačné vybavenie

                              —

                              Satelitné telefóny

                              —

                              Vysielače/prijímače pre veľmi krátke vlny (VKV)

                              —

                              Zariadenia globálneho polohového systému (GPS)

                              —

                              Mobilné telefóny

                              —

                              Videokonferenčný systém (VTC)

                  —

                  Osobné ochranné prostriedky (OOP)

                              —

                              Nepriestrelné vesty

                              —

                              Helmy

                              —

                              Doplnky

                  —

                  Zdravotnícke vybavenie

                              —

                              Sady prvej pomoci (tašky so základným vybavením na pomoc v prípade úrazu alebo zranenia)

                              —

                              Automatické externé defibrilátory (AED)

                  —

                  Položky na zabezpečenie viditeľnosti

                              —

                              Vlajky

                              —

                              Osobné položky na zabezpečenie viditeľnosti (čiapky, rukávové pásky, vesty atď.)

                              —

                              Nálepky na vozidlá

                  —

                  Rôzne

                              —

                              Tlačiareň na osobné identifikačné karty (tlačiareň na osobné identifikačné karty)

                              —

                              Vybavenie na čiarové kódy (čítačka čiarových kódov a tlačiareň na etikety s čiarovým kódom)

            PODPORNÉ SLUŽBY, KTORÉ MÁ POSKYTOVAŤ PREVÁDZKOVATEĽ SKLADOVACEJ KAPACITY

                  —

                  Obstarávanie
                  Prevádzkovateľ skladovacej kapacity bude obstarávať strategické zásoby vo vlastnom mene na základe vlastných pravidiel obstarávania.

                  —

                  Skladovanie, evidencia a čiarové kódovanie strategických zásob

                  —

                  Zasielanie
                  Prevádzkovateľ skladovacej kapacity pripraví uskladnené vybavenie na prepravu.
                  Prevádzkovateľ skladovacej kapacity bude zodpovedný za zabezpečenie/zadanie prepravy vybavenia takto:

                              —

                              z centrálneho skladu do miesta misie SBOP

                              —

                              z miesta misie SBOP do centrálneho skladu

                              —

                              medzi misiami SBOP

                              —

                              od dodávateľov a dodávateľom

                  —

                  Systém plánovania podnikových zdrojov (ERP)
                  Prevádzkovateľ skladovacej kapacity poskytne systém ERP s primeranými záložnými systémami na zabezpečenie kontinuity príslušných činností/procesov a bude poskytovať údržbu systému ERP. Prevádzkovateľ skladovacej kapacity poskytne služby súvisiace s konfiguráciou, prispôsobením a aktualizáciou systému ERP. Prevádzkovateľ skladovacej kapacity bude spravovať aj všetky povolenia potrebné na používanie systému ERP.

                  —

                  Technická údržba a oprava nového a použitého vybavenia
                  Prevádzkovateľ skladovacej kapacity zabezpečí technickú údržbu a uskutoční prevádzkové skúšky použitého aj nového vybavenia, ktoré sa nachádza v sklade. Prevádzkovateľ skladovacej kapacity zabezpečí aj opravu použitého vybavenia, ak ho tým poverí zadávateľ.

                  —

                  Renovácia obrnených vozidiel
                  Od prevádzkovateľa skladovacej kapacity sa očakáva, že zabezpečí údržbu, renováciu a (opätovnú) certifikáciu obrnených vozidiel, ak ho tým poverí zadávateľ.

                  —

                  Služby nakladania s odpadom
                  Prevádzkovateľ skladovacej kapacity bude poskytovať služby súvisiace s nakladaním s nebezpečným materiálom (hazmat), ako sú batérie, mazivá pre vozidlá, munícia, obrnené vozidlá a rádiové vybavenie, ktoré z rôznych dôvodov (bezpečnosť, životné prostredie atď.) nemôže misia zabezpečiť na miestnej úrovni. Prevádzkovateľ skladovacej kapacity bude nakladať aj s položkami strategických zásob, ktorých oprava sa stala z ekonomického hľadiska nevýhodná.

                  —

                  Lieky a zdravotnícky materiál
                  Prevádzkovateľ skladovacej kapacity zabezpečí dodávky liekov a zdravotníckeho materiálu priamo od dodávateľa splnomocnenému zdravotníckemu personálu misie SBOP.


title: Rozhodnutie Rady (EÚ) 2018/757 zo 14. mája 2018, ktorým sa vypovedá Dohoda o partnerstve v sektore rybolovu medzi Európskym spoločenstvom a Komorským zväzom

text:
               24.5.2018

               SK

               Úradný vestník Európskej únie

               L 128/13

         ROZHODNUTIE RADY (EÚ) 2018/757
   zo 14. mája 2018,
   ktorým sa vypovedá Dohoda o partnerstve v sektore rybolovu medzi Európskym spoločenstvom a Komorským zväzom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 6 druhým pododsekom písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Nariadenie Rady (ES) č. 1563/2006 (2) sa týka uzavretia Dohody o partnerstve v sektore rybolovu medzi Európskym spoločenstvom a Komorským zväzom (ďalej len „DPSR medzi EÚ a Komorami“).

               (2)

               Jedným z cieľov DPSR medzi EÚ a Komorami je zabezpečiť, aby opatrenia na ochranu populácií rýb a hospodárenie s nimi boli účinné a aby sa zabránilo nezákonnému, nenahlásenému a neregulovanému rybolovu (ďalej len „NNN rybolov“).

               (3)

               Podľa článku 11 DPSR medzi EÚ a Komorami sa uvedená dohoda uplatňuje počas obdobia siedmich rokov odo dňa nadobudnutia jej platnosti a môže sa obnoviť na ďalšie obdobia siedmich rokov, pokiaľ ju niektorá zo strán nevypovie.

               (4)

               Podľa článku 12 DPSR medzi EÚ a Komorami dohodu môže vypovedať ktorákoľvek strana v prípade, že sa vyskytnú závažné okolnosti, ako je napríklad nedodržanie záväzkov prijatých v súvislosti s bojom proti NNN rybolovu. Príslušná strana oznámi druhej strane svoj zámer vypovedať dohodu najneskôr šesť mesiacov pred uplynutím počiatočného obdobia siedmich rokov alebo každého dodatočného obdobia. Po zaslaní takéhoto oznámenia sa medzi stranami majú začať konzultácie.

               (5)

               Podľa článku 31 nariadenia Rady (ES) č. 1005/2008 (3) (ďalej len „nariadenie o NNN rybolove“) má Komisia identifikovať tretie krajiny, ktoré považuje za nespolupracujúce v boji proti NNN rybolovu. Tretiu krajinu možno označiť za nespolupracujúcu tretiu krajinu, ak si neplní povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabránenie NNN rybolovu, odrádzanie od neho a jeho odstránenie.

               (6)

               V súlade s rozhodnutím, ktoré prijala Komisia 1. októbra 2015 (4), bol Komorský zväz informovaný, že ho Komisia môže označiť za nespolupracujúcu tretiu krajinu v boji proti NNN rybolovu z dôvodu politiky lacnej vlajky, ktorú uplatňujú komorské orgány, dôkazov o nezákonných rybolovných činnostiach komorskej flotily, nedostatočných alebo neexistujúcich monitorovacích a kontrolných kapacít komorských orgánov a zastaraného komorského právneho rámca v oblasti rybárstva.

               (7)

               Uvedeným rozhodnutím Komisia začala s Komorským zväzom dialóg, ktorý prebiehal v súlade s procedurálnymi požiadavkami stanovenými v článku 32 nariadenia o NNN rybolove. Komorský zväz v primeranej lehote neprijal nevyhnutné nápravné opatrenia.

               (8)

               Vzhľadom na pretrvávajúcu neschopnosť Komorského zväzu plniť si povinnosti, ktoré mu ako vlajkovému, prístavnému, pobrežnému alebo trhovému štátu vyplývajú z medzinárodného práva, a prijať opatrenia na zabránenie NNN rybolovu, odrádzanie od neho a jeho odstránenie, bol Komorský zväz v súlade s článkom 31 nariadenia o NNN rybolove identifikovaný vykonávacím rozhodnutím Komisie (EÚ) 2017/889 (5) ako nespolupracujúca tretia krajina v boji proti NNN rybolovu. Po uvedenom identifikovaní Komorský zväz stále neprijal nevyhnutné nápravné opatrenia.

               (9)

               V súlade s článkom 33 nariadenia o NNN rybolove bol Komorský zväz vykonávacím rozhodnutím Rady (EÚ) 2017/1332 (6) zaradený do zoznamu nespolupracujúcich tretích krajín vytvoreného vykonávacím rozhodnutím Rady 2014/170/EÚ (7).

               (10)

               Podľa článku 38 ods. 8 nariadenia o NNN rybolove má Komisia navrhnúť vypovedanie akejkoľvek platnej bilaterálnej dohody o rybolove alebo dohody o partnerstve v sektore rybolovu s nespolupracujúcou treťou krajinou, keď uvedená dohoda stanovuje jej ukončenie v prípade nedodržania záväzkov danej krajiny v súvislosti s bojom proti NNN rybolovu.

               (11)

               Preto je vhodné vypovedať DPSR medzi EÚ a Komorami.

               (12)

               Komisia by v mene Európskej únie mala oznámiť Komorskému zväzu vypovedanie dohody.

               (13)

               Vypovedanie dohody by malo nadobudnúť účinnosť šesť mesiacov po uvedenom oznámení.

               (14)

               Ak však Rada vyjme Komorský zväz zo zoznamu nespolupracujúcich tretích krajín podľa článku 33 nariadenia o NNN rybolove predtým, ako vypovedanie dohody nadobudne účinnosť, vypovedanie dohody by sa malo vziať späť a Komisia by mala toto späťvzatie okamžite oznámiť Komorskému zväzu,

         PRIJALA TOTO ROZHODNUTIE:
   Článok 1
   Dohoda o partnerstve v sektore rybolovu medzi Európskym spoločenstvom a Komorským zväzom (ďalej len „DPSR medzi EÚ a Komorami“), ktorá nadobudla platnosť 6. marca 2008, sa vypovedá.
   Článok 2
   1.   V deň nadobudnutia účinnosti tohto rozhodnutia oznámi Komisia v mene Európskej únie Komorskému zväzu vypovedanie DPSR medzi EÚ a Komorami.
   2.   Vypovedanie dohody nadobúda účinnosť šesť mesiacov po uvedenom oznámení.
   3.   Ak Rada vyjme Komorský zväz zo zoznamu nespolupracujúcich tretích krajín podľa článku 33 nariadenia o NNN rybolove predtým, ako vypovedanie dohody nadobudne účinnosť, vypovedanie dohody sa vezme späť a Komisia toto späťvzatie okamžite oznámi Komorskému zväzu.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Súhlas z 15. marca 2018 (zatiaľ neuverejnený v úradnom vestníku).

      (2)  Nariadenie Rady (ES) č. 1563/2006 z 5. októbra 2006 o uzavretí Dohody o partnerstve v sektore rybolovu medzi Európskym spoločenstvom a Komorským zväzom (Ú. v. EÚ L 290, 20.10.2006, s. 6).

      (3)  Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (Ú. v. EÚ L 286, 29.10.2008, s. 1).

      (4)  Rozhodnutie Komisie z 1. októbra 2015 o zaslaní oznámenia tretej krajine o možnosti jej označenia za nespolupracujúcu tretiu krajinu v boji proti nezákonnému, nenahlásenému a neregulovanému rybolovu (Ú. v. EÚ C 324, 2.10.2015, s. 6).

      (5)  Vykonávacie rozhodnutie Komisie (EÚ) 2017/889 z 23. mája 2017, ktorým sa Komorský zväz označuje za nespolupracujúcu tretiu krajinu v boji proti nezákonnému, nenahlásenému a neregulovanému rybolovu (Ú. v. EÚ L 135, 24.5.2017, s. 35).

      (6)  Vykonávacie rozhodnutie Rady (EÚ) 2017/1332 z 11. júla 2017, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu, pokiaľ ide o Komorský zväz (Ú. v. EÚ L 185, 18.7.2017, s. 37).

      (7)  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).


title: Rozhodnutie Rady (EÚ) 2018/768 z 22. mája 2018 o pozícii, ktorá sa má v mene Európskej únie prijať na 55. zasadnutí Výboru odborníkov pre prepravu nebezpečného tovaru v rámci Medzivládnej organizácie pre medzinárodnú železničnú dopravu, pokiaľ ide o určité zmeny dodatku C k Dohovoru o medzinárodnej železničnej preprave

text:
               25.5.2018

               SK

               Úradný vestník Európskej únie

               L 129/77

         ROZHODNUTIE RADY (EÚ) 2018/768
   z 22. mája 2018
   o pozícii, ktorá sa má v mene Európskej únie prijať na 55. zasadnutí Výboru odborníkov pre prepravu nebezpečného tovaru v rámci Medzivládnej organizácie pre medzinárodnú železničnú dopravu, pokiaľ ide o určité zmeny dodatku C k Dohovoru o medzinárodnej železničnej preprave
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Únia pristúpila k Dohovoru o medzinárodnej železničnej preprave z 9. mája 1980 zmenenému Vilniuskym protokolom z 3. júna 1999 (ďalej len „Dohovor COTIF“) na základe rozhodnutia Rady 2013/103/EÚ (1).

               (2)

               Všetky členské štáty s výnimkou Cypru a Malty sú zmluvnými stranami dohovoru COTIF a uplatňujú ho.

               (3)

               Podľa článku 13 ods. 1 písm. d) a článku 33 ods. 5 dohovoru COTIF môže výbor odborníkov pre prepravu nebezpečného tovaru (ďalej len „výbor odborníkov RID“) v rámci medzivládnej organizácie pre medzinárodnú železničnú dopravu (ďalej len „OTIF“) zmeniť prílohu k dodatku C dohovoru COTIF, a to Poriadok pre medzinárodnú železničnú prepravu nebezpečného tovaru (ďalej len „RID“).

               (4)

               V smernici Európskeho parlamentu a Rady 2008/68/ES (2) sa odkazom na RID stanovujú ustanovenia na prepravu nebezpečného tovaru cestnou, železničnou alebo vnútrozemskou vodnou dopravou v členských štátoch alebo medzi nimi.

               (5)

               S cieľom prispôsobiť prílohu RID vedecko-technickému pokroku musí výbor odborníkov RID prijať zmeny, ktoré sa týkajú technických noriem či jednotných technických predpisov. Cieľom týchto zmien je zaistenie bezpečnej a efektívnej prepravy nebezpečného tovaru pri súčasnom zohľadnení vedecko-technického pokroku v odvetví, ako aj vývoja nových látok a výrobkov, ktoré by počas prepravy mohli predstavovať nebezpečenstvo.

               (6)

               Výbor pre prepravu nebezpečného tovaru zriadený smernicou 2008/68/ES predbežne prediskutoval navrhované zmeny.

               (7)

               Výbor odborníkov RID má na svojom 55. zasadnutí 30. mája 2018 prijať rozhodnutie o zmenách RID.

               (8)

               Je vhodné stanoviť pozíciu, ktorá sa má prijať v mene Únie vo výbore odborníkov RID, keďže rozhodnutie tohto výboru bude pre Úniu záväzným,

               (9)

               Pozícia Únie na 55. zasadnutí Výboru odborníkov RID by mala byť založená na dodatku k tomuto rozhodnutiu,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Únie prijať na 55. zasadnutí výboru odborníkov RID v rámci Dohovoru o medzinárodnej železničnej preprave z 9. mája 1980 zmenenému Vilniuskym protokolom z 3. júna 1999 je uvedená v dodatku k tomuto rozhodnutiu.
   Menšie zmeny v dokumentoch uvedených v dodatku k tomuto rozhodnutiu môžu zástupcovia Únie vo výbore odborníkov RID dohodnúť bez ďalšieho rozhodnutia Rady.
   Článok 2
   Rozhodnutia výboru odborníkov RID sa po ich prijatí uverejnia v Úradnom vestníku Európskej únie s uvedením dňa nadobudnutia ich účinnosti.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 22. mája 2018

            Za Radu

            predseda

         K. VALCHEV

      (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuskym protokolom z 3. júna 1999 (Ú. v. EÚ L 51, 23.2.2013, s. 1.).

      (2)  Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).

      PRÍLOHA

                  Návrh

                  Referenčný dokument

                  Riešená problematika

                  Poznámky

                  Pozícia Únie

                  1

                  OTIF/RID/CE/GTP/2017/1

                  identifikačné číslo nebezpečnosti pre čísla UN 3166 a 3171

                  technický konsenzus v stálej pracovnej skupine OTIF s cieľom prijať zmenený text

                  Súhlasiť so zmenami

                  2

                  OTIF/RID/CE/GTP/2017/3

                  preprava nebezpečného tovaru v príručnej alebo podanej cestovnej batožine

                  technický konsenzus v stálej pracovnej skupine OTIF s cieľom prijať zmenený text

                  Súhlasiť so zmenou

                  3

                  OTIF/RID/CE/GTP/2017/5

                  102. zasadnutie skupiny WP.15 (Ženeva, 8. – 12. máj 2017)

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  4

                  OTIF/RID/CE/GTP/2017/7/Rev.1

                  návrh zoznamu opráv č. 2 k vydaniu RID z roku 2017

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  5

                  OTIF/RID/CE/GTP/2017/8

                  neformálna pracovná skupina pre kontrolné zoznamy používané pri plnení a vyprázdňovaní cisternových vozňov na skvapalnený plyn (Florencia, 11. – 13. júl 2017)

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  6

                  OTIF/RID/CE/GTP/2017/15

                  konsolidované texty prijaté na spoločnom zasadnutí v rokoch 2016 a 2017 a na zasadnutí stálej pracovnej skupiny výboru odborníkov RID v novembri 2016

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  7

                  tamže

                  zmeny ponechané na ďalšie preskúmanie stálou pracovnou skupinou

                  —

                  —

                  8

                  tamže

                  vyžadujúce si spoločný názor na spoločnom zasadnutí EHK OSN – OTIF

                  treba uľahčiť efektívnu multimodálnu dopravu

                  súhlasiť so zmenami odporúčanými na spoločnom zasadnutí

                  9

                  OTIF/RID/CE/GTP/2017/INF.8

                  duplicitné zarážky v bode 4.3.3.5

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  10

                  OTIF/RID/CE/GTP/2017/INF.10

                  prechodné ustanovenia

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  11

                  OTIF/RID/CE/GTP/2017/INF.12

                  návrh na zmenu bodu 2.1.3.5.5 v dokumente OTIF/RID/CE/GTP/2017/15

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine

                  12

                  OTIF/RID/CE/GTP/2017/INF.16

                  103. zasadnutie skupiny WP.15 (Ženeva, 6. – 10. november 2017)

                  technický konsenzus v stálej pracovnej skupine OTIF s cieľom prijať zmenený text

                  súhlasiť so zmenami v zmysle revízie v stálej pracovnej skupine


title: Rozhodnutie Rady (EÚ, Euratom) 2018/767 z 22. mája 2018, ktorým sa stanovuje termín pre deviate priame a všeobecné voľby poslancov Európskeho parlamentu

text:
               25.5.2018

               SK

               Úradný vestník Európskej únie

               L 129/76

         ROZHODNUTIE RADY (EÚ, Euratom) 2018/767
   z 22. mája 2018,
   ktorým sa stanovuje termín pre deviate priame a všeobecné voľby poslancov Európskeho parlamentu
   RADA EURÓPSKEJ ÚNIE,
   so zreteľom na Akt o priamych a všeobecných voľbách poslancov Európskeho parlamentu z 20. septembra 1976 (1), a najmä na jeho článok 11 ods. 2 druhý pododsek,
   so zreteľom na stanovisko Európskeho parlamentu (2),
   keďže:

               (1)

               Rada svojím rozhodnutím 78/639/Euratom, ESUO, EHS (3) stanovila termín prvých priamych a všeobecných volieb poslancov Európskeho parlamentu na 7. až 10. júna 1979.

               (2)

               Usporiadať deviate voľby do Európskeho parlamentu v zodpovedajúcom termíne v roku 2019 sa ukazuje ako nerealizovateľné.

               (3)

               Mal by sa preto stanoviť iný termín na usporiadanie volieb,

         PRIJALA TOTO ROZHODNUTIE:
   Článok 1
   Termín uvedený v článku 10 ods. 1 Aktu o priamych a všeobecných voľbách poslancov Európskeho parlamentu z 20. septembra 1976 sa v súvislosti s deviatymi voľbami do Európskeho parlamentu stanovuje na 23. až 26. mája 2019.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 22. mája 2018

            Za Radu

            predseda

         K. VALCHEV

      (1)  Ú. v. ES L 278, 8.10.1976, s. 5.

      (2)  Stanovisko z 18. apríla 2018 (zatiaľ neuverejnené v úradnom vestníku).

      (3)  Rozhodnutie Rady 78/639/Euratom, ESUO, EHS z 25. júla 1978, ktorým sa stanovuje termín pre prvé priame a všeobecné voľby poslancov Európskeho parlamentu (Ú. v. ES L 205, 29.7.1978, s. 75).


title: Rozhodnutie Komisie z 18. júna 2018 o nahradení člena skupiny zainteresovaných strán platformy REFIT

text:
               21.6.2018

               SK

               Úradný vestník Európskej únie

               C 217/2

         ROZHODNUTIE KOMISIE
   z 18. júna 2018
   o nahradení člena skupiny zainteresovaných strán platformy REFIT
   (2018/C 217/02)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Komisie C(2015) 3261 final z 19. mája 2015, ktorým sa zriaďuje platforma REFIT, a najmä na jeho článok 4,
   keďže:

               (1)

               V článku 4 rozhodnutia Komisie C(2015) 3261 final, ktorým sa zriaďuje platforma REFIT (ďalej len „platforma“), sa stanovuje, že táto platforma bude zahŕňať „vládnu skupinu“ a „skupinu zainteresovaných strán“ a že členmi skupiny zainteresovaných strán budú najviac 20 experti, z ktorých budú dvaja zastupovať Európsky hospodársky a sociálny výbor a Výbor regiónov a ostatní členovia budú pochádzať z podnikateľského sektora vrátane MSP, spomedzi sociálnych partnerov a organizácií občianskej spoločnosti s priamymi skúsenosťami pri uplatňovaní právnych predpisov Únie. Odborníci v skupine zainteresovaných strán sú menovaní osobne alebo aby zastupovali záujmy spoločné pre viaceré zainteresované strany.

               (2)

               V článku 4 ods. 4 rozhodnutia sa stanovuje, že Komisia na návrh prvého podpredsedu Komisie vymenuje členov skupiny zainteresovaných strán spomedzi uchádzačov, ktorí majú priame skúsenosti s uplatňovaním právnych predpisov Únie a ktorí reagovali na výzvu na vyjadrenie záujmu. Pri vymenúvaní sa v čo najväčšej možnej miere zabezpečí vyvážené zastúpenie rôznych odvetví, záujmov a regiónov Únie, ako aj pohlaví. V článku 4 ods. 5 rozhodnutia sa stanovuje, že členovia sa menujú na obdobie do 31. októbra 2019. Podľa článku 4 ods. 6 rozhodnutia je možné členov, ktorí sa vzdajú funkcie, na zvyšok ich funkčného obdobia nahradiť.

               (3)

               V rozhodnutí Komisie C(2015) 9063 final zo 16. decembra 2015, ktorým sa vymenúvajú členovia skupiny zainteresovaných strán platformy REFIT (1), sa stanovuje, že ak by ktorýkoľvek člen skupiny zainteresovaných strán prestal byť počas funkčného obdobia platformy členom, prvý podpredseda môže navrhnúť náhradníka z pôvodného zoznamu uchádzačov, ktorí reagovali na výzvu na vyjadrenie záujmu stať sa členom skupiny zainteresovaných strán.

               (4)

               Pani Nina Renshaw odstúpila z funkcie člena skupiny zainteresovaných strán k 27. októbru 2017.

               (5)

               Pán Michael Huether je na pôvodnom zozname uchádzačov, ktorí reagovali na výzvu na vyjadrenie záujmu stať sa členom skupiny zainteresovaných strán,

         ROZHODLA TAKTO:
   Jediný článok
   Pán Michael Huether je vymenovaný za člena skupiny zainteresovaných strán platformy REFIT na obdobie do 31. októbra 2019, ako náhrada za pani Ninu Renshaw.

      V Bruseli 18. júna 2018

            Za Komisiu

         Frans TIMMERMANS

            prvý podpredseda

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf.

      PRÍLOHA

                  Meno

                  Štátna príslušnosť

                  Zastupovanie spoločného záujmu zainteresovaných strán v určitej oblasti politiky

                  Súčasný zamestnávateľ

                  pán Michael Hüther

                  Nemecko

                  Nie

                  Cologne Institute for Economic Research/Institut der deutschen Wirtschaft Koeln e.V., Cologne


               25.7.2018

               SK

               Úradný vestník Európskej únie

               C 263/163

      P8_TA(2017)0056
      Žiadosť o zbavenie poslaneckej imunity Marine Le Penovej
      Rozhodnutie Európskeho parlamentu z 2. marca 2017 o žiadosti o zbavenie imunity Marine Le Penovej (2016/2295(IMM))
      (2018/C 263/22)

         Európsky parlament,

                  —

                  so zreteľom na žiadosť o zbavenie imunity Marine Le Penovej, ktorú 5. októbra 2016 podal minister spravodlivosti Francúzskej republiky Jean-Jaques Urvoas v súvislosti s vyšetrovacím konaním začatým proti Marine Le Penovej pred prvostupňovým súdom v Nanterre pre šírenie islamistických obrázkov zobrazujúcich násilie na svojom Twitter profile,

                  —

                  po vypočutí Jeana-Françoisa Jalkhiho, zastupujúceho Marine Le Penovú, v súlade s článkom 9 ods. 6 rokovacieho poriadku,

                  —

                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,

                  —

                  so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),

                  —

                  so zreteľom na článok 26 Ústavy Francúzskej republiky,

                  —

                  so zreteľom na článok 5 ods. 2, článok 6 ods. 1 a článok 9 rokovacieho poriadku,

                  —

                  so zreteľom na správu Výboru pre právne veci (A8-0047/2017),

                  A.

                  keďže francúzske justičné orgány požiadali o zbavenie imunity Marine Le Penovej, poslankyne Európskeho parlamentu a predsedníčky strany Národný front (FN), v súvislosti s konaním pre šírenie obrázkov zobrazujúcich násilie na jej Twitter profile, a to popravu troch rukojemníkov teroristickej skupiny Dá’iš, s komentárom „Toto je Dá’iš“, ku ktorému došlo 16. decembra 2015 v reakcii na rozhovor na rozhlasovej stanici RMC, v ktorom bol vzostup FN prirovnaný k činnostiam teroristickej skupiny Dá’iš;

                  B.

                  keďže z ustálenej praxe Európskeho parlamentu vyplýva, že poslanec, ktorý je členom tohto zhromaždenia, môže byť zbavený imunity, ak neexistuje priama alebo jednoznačná súvislosť medzi vyjadrenými názormi a/alebo obrázkami, ktoré sú predmetom žaloby, a výkonom funkcií poslanca v Európskom parlamente zo strany stíhaného poslanca a ak tieto vyjadrené názory a/alebo obrázky nie sú vyjadrením názorov alebo nepredstavujú hlasovanie pri výkone uvedených funkcií podľa článku 8 Protokolu č. 7 o výsadách a imunitách Európskej únie a podľa článku 26 Ústavy Francúzskej republiky;

                  C.

                  keďže podľa článku 9 uvedeného protokolu požívajú poslanci Európskeho parlamentu na území ich vlastného štátu imunitu priznanú členom ich parlamentu;

                  D.

                  keďže šírenie obrázkov zobrazujúcich násilie, ktoré môžu viesť k poškodeniu ľudskej dôstojnosti, je trestný čin, na ktorý sa vzťahujú články 227-24, 227-29 a 227-31 trestného zákonníka Francúzskej republiky;

                  E.

                  keďže článok 6-1 francúzskeho zákona č. 2004-575 z 21. júna 2004 na ochranu dôvery v digitálnu ekonomiku (Pour la Confiance Numérique dans l’Économie), ktorými sa transponuje smernica Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode („smernica o elektronickom obchode“), sa vzťahuje na činnosť poskytovateľov služieb informačnej spoločnosti, a nie na činnosti jednotlivcov;

                  F.

                  keďže skutočnosť, že obrázky zverejnené Marine Le Penovou sú dostupné pre všetkých prostredníctvom vyhľadávacieho nástroja Google a potom, ako boli prvýkrát zverejnené na jej Twitter profile, boli mnohokrát opätovne rozširované na internete, nič nemení na tom, že ich násilná povaha môže viesť k poškodeniu ľudskej dôstojnosti;

                  G.

                  keďže rodina rukojemníka Jamesa Foleyho po zásahu zo strany justičných orgánov 17. decembra 2015 požiadala o odstránenie daných troch fotografií z internetu a keďže na základe uvedenej žiadosti Marine Le Penová odstránila len fotografiu Jamesa Foleyho;

                  H.

                  keďže časový priebeh súdneho konania proti Marine Le Penovej zodpovedá klasickému priebehu postupov týkajúcich sa tlače a iných komunikačných prostriedkov a keďže preto neexistujú dôvody na podozrenie, že by išlo o prípad fumus persecutionis, a teda situáciu, keď sa na základe indícií alebo dôkazov ukáže, že zámerom konania je poškodiť politickú činnosť poslanca;

                  I.

                  keďže článok 26 Ústavy Francúzskej republiky stanovuje, že poslanec parlamentu môže byť stíhaný za trestný čin alebo vzatý do väzby, alebo môže byť obmedzená jeho osobná sloboda iba na základe súhlasu parlamentu;

                  J.

                  keďže úlohou Európskeho parlamentu nie je vyjadriť sa k vine či nevine poslanca ani k tomu, či má alebo nemá byť trestne stíhaný za činy, z ktorých bol obvinený;

                  1.

                  rozhodol zbaviť Marine Le Penovú imunity;

                  2.

                  poveruje svojho predsedu, aby ihneď postúpil toto rozhodnutie a správu gestorského výboru príslušnému orgánu Francúzskej republiky a Marine Le Penovej.

         (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.


title: Rozhodnutie Rady (EÚ) 2018/1089 z 22. júna 2018 o uzavretí Dohody medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty, v mene Únie

text:
                  1.8.2018

                  SK

                  Úradný vestník Európskej únie

                  L 195/1

         ROZHODNUTIE RADY (EÚ) 2018/1089
         z 22. júna 2018
         o uzavretí Dohody medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty, v mene Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113 v spojení s jej článkom 218 ods. 6 druhým pododsekom písm. b),
         so zreteľom na návrh Európskej komisie,
         so zreteľom na stanovisko Európskeho parlamentu (1),
         keďže:

                     (1)

                     V súlade s rozhodnutím Rady (EÚ) 2017/2381 (2) bola Dohoda medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty (ďalej len „dohoda“) podpísaná 6. februára 2018.

                     (2)

                     Text dohody, ktorý je výsledkom rokovaní, náležite odzrkadľuje smernice na rokovania vydané Radou.

                     (3)

                     S európskym dozorným úradníkom pre ochranu údajov sa konzultovalo v súlade s článkom 28 ods. 2 nariadenia Európskeho parlamentu a Rady (ES) č. 45/2001 (3).

                     (4)

                     Dohoda by sa mala schváliť.

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty.
            Text dohody je pripojený k tomuto rozhodnutiu.

            Článok 2
            Predseda Rady v mene Únie vykoná oznámenie podľa článku 44 ods. 2 dohody.

            Článok 3
            Komisia za pomoci zástupcov členských štátov zastupuje Úniu v spoločnom výbore zriadenom podľa článku 41 dohody.

            Článok 4
            Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.

            V Luxembourgu 22. júna 2018

                  Za Radu

                  predseda

               V. GORANOV

            (1)  Stanovisko poskytnuté 29. mája 2018 (zatiaľ neuverejnené v úradnom vestníku).

            (2)  Rozhodnutie Rady (EÚ) 2017/2381 z 5. decembra 2017 o podpise Dohody medzi Európskou úniou a Nórskym kráľovstvom o administratívnej spolupráci, boji proti podvodom a vymáhaní pohľadávok v oblasti dane z pridanej hodnoty, v mene Únie (Ú. v. EÚ L 340, 20.12.2017, s. 4).

            (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).


title: Rozhodnutie Rady (EÚ) 2018/1107 z 20. júla 2018 o uzavretí Dohody o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej

text:
                  10.8.2018

                  SK

                  Úradný vestník Európskej únie

                  L 203/1

         ROZHODNUTIE RADY (EÚ) 2018/1107
         z 20. júla 2018
         o uzavretí Dohody o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej články 91, 100, 207 a 209 v spojení s článkom 218 ods. 6 písm. a),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     Dohoda o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej (ďalej len „dohoda“) bola podpísaná dňa 11. mája 2012 s výhradou jej možného uzavretia k neskoršiemu dátumu.

                     (2)

                     Dohoda by sa mala schváliť,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda o partnerstve a spolupráci medzi Európskou úniou a jej členskými štátmi na jednej strane a Irackou republikou na strane druhej, ako aj prílohy a jednostranné vyhlásenie Únie pripojené k záverečnému aktu. (2)

            Článok 2
            Predseda Rady v mene Únie uloží oznámenie uvedené v článku 116 dohody s cieľom vyjadriť súhlas Únie s tým, že bude touto dohodou viazaná. (3)

            Článok 3
            Toto rozhodnutie nadobúda účinnosť dňom jeho prijatia.

            V Bruseli 20. júla 2018

                  Za Radu

                  predseda

               G. BLÜMEL

            (1)  Súhlas zo 4. júla 2018 (zatiaľ neuverejnený v úradnom vestníku).

            (2)  Dohoda spolu s rozhodnutím o podpise bola uverejnená v Ú. v. EÚ L 204 z 31. júla 2012, s. 20.

            (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


Rozhodnutie Komisie z 26/07/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8959 - Sonatrach) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (SZBP) 2018/1545 z 15. októbra 2018, ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)

text:
                  16.10.2018

                  SK

                  Úradný vestník Európskej únie

                  L 259/31

         ROZHODNUTIE RADY (SZBP) 2018/1545
         z 15. októbra 2018,
         ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada prijala 16. októbra 2017 rozhodnutie (SZBP) 2017/1869 (1) o poradnej misii Európskej únie na podporu reformy sektora bezpečnosti v Iraku (EUAM Iraq).

                     (2)

                     Politický a bezpečnostný výbor odporučil v nadväznosti na strategické preskúmanie misie EUAM Iraq zmeniť mandát misie EUAM Iraq a predĺžiť ho o 18 mesiacov.

                     (3)

                     Rozhodnutie (SZBP) 2017/1869 by sa preto malo zodpovedajúcim spôsobom zmeniť.

                     (4)

                     Misia EUAM Iraq sa uskutoční v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 Zmluvy o Európskej únii,

               PRIJALA TOTO ROZHODNUTIE:

            Článok 1
            Rozhodnutie (SZBP) 2017/1869 sa mení takto:

                        1.

                        Články 2 a 3 sa nahrádzajú takto:

                           „Článok 2
                           Ciele
                           Strategickými cieľmi misie EUAM Iraq sú:

                                       1.

                                       poskytovať poradenstvo a odborné znalosti irackým orgánom na strategickej úrovni s cieľom identifikovať a vymedziť požiadavky na jednotné vykonávanie civilných aspektov reformy sektoru bezpečnosti v rámci irackého programu národnej bezpečnosti a súvisiacich plánov;

                                       2.

                                       analyzovať, posudzovať a identifikovať príležitosti na vnútroštátnej úrovni, regionálnej a provinčnej úrovni na ďalšie angažovanie sa Únie v rámci podpory potrieb civilných aspektov reformy sektora bezpečnosti, poskytovať informácie a podporu v oblasti plánovania a realizácie na úrovni Únie a členských štátov;

                                       3.

                                       pomáhať delegácii Únie pri koordinácii podpory zo strany Únie a členských štátov v oblasti reformy sektora bezpečnosti a zabezpečovať jednotnosť činnosti Únie.

                           Článok 3
                           Úlohy

                              1.   V záujme splnenia cieľov stanovených v článku 2 bode 1 má misia EUAM Iraq:

                                          a)

                                          posilniť strategické poradenstvo zamerané na tvorbu národných stratégií boja proti terorizmu a predchádzania terorizmu (vrátane boja proti násilnému extrémizmu) a organizovanej trestnej činnosti, čo zahŕňa aj vymedzenie politík a akčných plánov na ich vypracovanie a realizáciu zabezpečením inkluzívneho prístupu;

                                          b)

                                          podporovať riaditeľstvo pre plánovanie na ministerstve vnútra pri plánovaní a vykonávaní inštitucionálnych reforiem na tomto ministerstve v rámci vykonávania stratégie národnej bezpečnosti;

                                          c)

                                          podporovať harmonizované vykonávanie národných stratégií a prispievať k riadeniu a realizácii štruktúry reformy sektora bezpečnosti v rámci systémov programovej reformy sektora bezpečnosti a zastrešujúceho rámca;

                                          d)

                                          vymedziť a podporovať strategické vykonávanie komplexnej stratégie boja proti organizovanej trestnej činnosti s osobitným dôrazom na riadenie hraníc, finančnú trestnú činnosť, najmä korupciu, pranie špinavých peňazí a obchodovanie s kultúrnym dedičstvom;

                                          e)

                                          poskytovať poradenstvo s cieľom uľahčovať začleňovanie koncepcií ľudských práv a rodovej rovnosti do všetkých národných stratégií a politík so zameraním na vykonávanie plánov v rámci ministerstva vnútra a prostredníctvom úradu generálneho inšpektora, generálneho riaditeľstva pre ľudské zdroje a riaditeľstva ministerstva vnútra pre odbornú prípravu;

                                          f)

                                          podporiť prijatie koncepcií dohľadu na ministerstve vnútra, ako aj opatrení na boj proti finančnej a administratívnej korupcii;

                                          g)

                                          prispieť k procesu inštitucionálnej reformy na ministerstve vnútra presadzovaním posilnenej inštitucionálnej koordinácie, poskytovaním koncepčných nástrojov na zlepšenie plánovacích, vykonávacích a posudzovacích spôsobilosti na strategickej úrovni a poskytovaním poradenstva o riadení aspektu ľudských zdrojov v rámci reformy;

                                          h)

                                          poskytovať poradenstvo o rozširovaní pôsobnosti aj mimo Bagdadu poskytovaním podpory orgánom pri posudzovaní potrieb inštitúcií na provinčnej a regionálnej úrovni a identifikovaním možností a výziev súvisiacich s ich začlenením do reformného procesu;

                                          i)

                                          vytvoriť a udržiavať účinné väzby s kľúčovými medzinárodnými aktérmi pôsobiacimi v civilných aspektoch reformy sektora bezpečnosti, najmä s OSN, NATO, globálnou koalíciou a Spojenými štátmi americkými.

                              2.   V záujme splnenia cieľov stanovených v článku 2 bode 2 má misia EUAM Iraq:

                                          a)

                                          udržiavať a aktualizovať mapovanie prebiehajúcich a plánovaných činností na podporu reformy sektora bezpečnosti a na celoštátnej úrovni identifikovať nadobudnuté poznatky a nedostatky;

                                          b)

                                          identifikovať strednodobé až dlhodobé potreby a príležitosti pre možnú budúcu angažovanosť Únie pri podpore reformy sektora bezpečnosti, a to aj na regionálnej a provinčnej úrovni, s cieľom poskytnúť informácie a podporu na účely ďalšieho plánovania možnej budúcej angažovanosti Únie, okrem iných aj s NATO, v plnom súlade so zásadami inkluzívnosti, reciprocity a rozhodovacej nezávislosti Únie. Plánovanie sa bude koordinovať so zložkami NATO v Iraku, aby sa posilnila súdržnosť medzi ich činnosťami vzájomne posilňujúcim spôsobom s cieľom dosiahnuť synergiu a získať podporu v oblastiach, ako je logistika, a zároveň zabezpečiť úplnú transparentnosť a zodpovednosť členských štátov;

                                          c)

                                          identifikovať v koordinácii s medzinárodnými darcami projekty s rýchlym vplyvom, ktoré by sa mohli realizovať buď prostredníctvom nástrojov Únie, alebo v rámci dvojstrannej angažovanosti členských štátov, ako je napríklad riadenie hraníc na letisku v Bagdade.

                              3.   V záujme splnenia cieľov stanovených v článku 2 bode 3 má misia EUAM Iraq:

                                          a)

                                          podporovať spoluprácu a koordináciu medzi vnútroštátnymi a medzinárodnými zainteresovanými stranami s dôrazom na tri úrovne navrhované v stratégii reformy sektora bezpečnosti;

                                          b)

                                          zachovať vedúcu koordinačnú úlohu v rámci systému právnych predpisov o národnej bezpečnosti a systému stratégie obrany a vnútornej bezpečnosti;

                                          c)

                                          udržiavať styky s výborom pre podporu reformy sektora bezpečnosti v rámci štatútu privilegovaného partnera;

                                          d)

                                          pokračovať v úzkej spolupráci s delegáciou Únie v otázkach civilných aspektov reformy sektora bezpečnosti vrátane boja proti terorizmu a spravodajských informácií, ako aj s členskými štátmi prítomnými v Bagdade prostredníctvom pravidelných stretnutí na úrovni vedúcich misií i na úrovni expertov;

                                          e)

                                          podporovať v úzkej spolupráci s delegáciou Únie začlenenie zásad strategického rámca EÚ na podporu reformy sektora bezpečnosti v Iraku.

                              4.   Pri plnení cieľov stanovených v článku 2 bode 3 misia EUAM Iraq podporuje koordináciu s Organizáciou Spojených národov, najmä s rozvojovým programom OSN a inými medzinárodnými aktérmi pôsobiacimi v tejto oblasti vrátane NATO, globálnej koalície a Spojených štátov amerických, s cieľom presadzovať synergie a súlad s náležitým ohľadom na inštitucionálny rámec Únie.“

                        2.

                        V článku 14 sa odsek 1 nahrádza takto:

                           „1.   Finančná referenčná suma určená na pokrytie výdavkov súvisiacich s misiou EUAM Iraq v období od 16. októbra 2017 do 17. októbra 2018 predstavuje 17 300 000 EUR.
                           Finančná referenčná suma na pokrytie výdavkov súvisiacich s misiou EUAM Iraq v období od 18. októbra 2018 do 17. apríla 2020 predstavuje 64 800 000 EUR.
                           O výške finančnej referenčnej sumy na akékoľvek nasledujúce obdobie rozhodne Rada.“

                        3.

                        V článku 17 sa druhý odsek nahrádza takto:
                        „Uplatňuje sa do 17. apríla 2020.“.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 15. októbra 2018

                  Za Radu

                  predsednička

               F. MOGHERINI

            (1)  Rozhodnutie Rady (SZBP) 2017/1869 zo 16. októbra 2017 o poradnej misii Európskej únie na podporu reformy sektora bezpečnosti v Iraku (EUAM Iraq) (Ú. v. EÚ L 266, 17.10.2017, s. 12).


title: Rozhodnutie Rady (SZBP) 2018/1544 z 15. októbra 2018 o reštriktívnych opatreniach proti šíreniu a používaniu chemických zbraní

text:
                  16.10.2018

                  SK

                  Úradný vestník Európskej únie

                  L 259/25

         ROZHODNUTIE RADY (SZBP) 2018/1544
         z 15. októbra 2018
         o reštriktívnych opatreniach proti šíreniu a používaniu chemických zbraní
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Európska únia podporuje medzinárodné zmluvy a režimy v oblasti odzbrojovania, nešírenia a kontroly zbraní.

                     (2)

                     Únia podporuje účinné vykonávanie a všeobecné uplatňovanie Dohovoru o zákaze vývoja, výroby, hromadenia a použitia chemických zbraní a o ich zničení (ďalej len „dohovor CWC“), ako aj Organizáciu pre zákaz chemických zbraní (OPCW) a jej technický sekretariát. Únia dôrazne odsudzuje šírenie a používanie chemických zbraní kdekoľvek, kýmkoľvek a za akýchkoľvek okolností. S cieľom podporiť zákaz používania chemických zbraní, ktoré predstavuje závažnú hrozbu pre medzinárodnú bezpečnosť, zakotvený v dohovore CWC považuje Únia za potrebné prijať špecifické opatrenia proti osobám, ktoré takéto zbrane používajú alebo prispievajú k ich vývoju alebo používaniu. Únia je odhodlaná prispieť k identifikácii osôb, subjektov, skupín alebo vlád zodpovedných za používanie chemických zbraní a k tomu, aby sa zodpovedali za svoje činy. Rovnako je dôležité zaoberať sa prípravnými krokmi, ktoré použitiu týchto zbraní predchádzajú, ako je vývoj, výroba, nadobúdanie, transfer a skladovanie chemických zbraní.

                     (3)

                     Únia v tejto súvislosti vyjadruje podporu rozhodnutiu konferencie štátov, ktoré sú zmluvnými stranami CWC, o riešení hrozieb vyplývajúcich z použitia chemických zbraní prijaté 27. júna 2018.

                     (4)

                     Únia a jej členské štáty podporujú ďalšie medzinárodné iniciatívy zamerané na odstránenie hrozby chemických zbraní, ako sú Austrálska skupina, ktorá prostredníctvom koordinácie a harmonizácie vnútroštátnych opatrení na kontrolu vývozu pomáha pri plnení povinností vyplývajúcich z CWC a z Dohovoru o biologických a toxínových zbraniach, ako aj „bezpečnostná iniciatíva proti šíreniu zbraní“ a medzinárodné partnerstvo proti beztrestnosti použitia chemických zbraní. Únia a jej členské štáty zároveň podporujú vykonávanie príslušných rezolúcií BR OSN, najmä rezolúcií č. 1540 (2004), 2118 (2013), 2209 (2015), 2235 (2015) a 2325 (2016).

                     (5)

                     22. marca 2018 Európska rada dospela k záveru, že používanie chemických zbraní vrátane používania akýchkoľvek toxických chemických zbraní za akýchkoľvek okolností je úplne neprijateľné, musí byť systematicky a dôsledne odsudzované a predstavuje bezpečnostnú hrozbu pre nás všetkých. Európska rada 28. júna 2018 vyzvala na čo najskoršie prijatie nového režimu reštriktívnych opatrení EÚ na riešenie problému používania a šírenia chemických zbraní.

                     (6)

                     Toto rozhodnutie prispieva k úsiliu Únie v boji proti šíreniu a používaniu chemických zbraní. Rozsah pôsobnosti a vymedzenie pojmu chemických zbraní uvedené v tomto rozhodnutí by sa mali zhodovať s rozsahom pôsobnosti a vymedzením stanoveným v CWC.

                     (7)

                     Na vykonanie niektorých opatrení je potrebná ďalšia činnosť Únie,

               PRIJALA TOTO ROZHODNUTIE:

            Článok 1
            „Chemické zbrane“ sú chemické zbrane v zmysle článku II Dohovoru o chemických zbraniach (CWC).

            Článok 2

               1.   Členské štáty prijmú opatrenia potrebné na zabránenie vstupu na svoje územia alebo prechodu cez svoje územia:

                           a)

                           fyzickým osobám, ktoré nesú zodpovednosť, poskytujú finančnú, technickú alebo materiálnu podporu alebo sa inak angažujú v súvislosti s:

                                       i)

                                       výrobou, nadobúdaním, držbou, vývojom, prepravou, hromadením alebo transferom chemických zbraní;

                                       ii)

                                       používaním chemických zbraní;

                                       iii)

                                       účasťou na akýchkoľvek prípravách na použitie chemických zbraní;

                           b)

                           fyzickým osobám, ktoré podporujú, nabádajú alebo podnecujú akúkoľvek fyzickú alebo právnickú osobu, subjekt alebo orgán pri ktorejkoľvek z aktivít uvedených v písmene a) tohto odseku a tým vytvárajú nebezpečenstvo alebo prispievajú k nebezpečenstvu, že takéto aktivity sa môžu uskutočniť; a

                           c)

                           fyzickým osobám spojeným s fyzickými osobami uvedenými v písmenách a) a b),

                     ktoré sú uvedené na zozname v prílohe.

               2.   Odsekom 1 sa členskému štátu neukladá povinnosť odmietnuť vstup svojim vlastným štátnym príslušníkom na svoje územie.

               3.   Odsekom 1 nie sú dotknuté prípady, v ktorých je členský štát viazaný záväzkom medzinárodného práva, a to:

                           a)

                           ak je hostiteľskou krajinou medzinárodnej medzivládnej organizácie;

                           b)

                           ak je hostiteľskou krajinou medzinárodnej konferencie zvolanej Organizáciou Spojených národov alebo zvolanej pod jej záštitou;

                           c)

                           podľa mnohostrannej dohody, ktorá udeľuje výsady a imunity; alebo

                           d)

                           na základe Zmluvy o zmierení z roku 1929 (Lateránska dohoda), ktorú uzavrela Svätá stolica (Vatikánsky mestský štát) a Taliansko.

               4.   Odsek 3 sa považuje za uplatniteľný aj v prípadoch, keď je členský štát hostiteľskou krajinou Organizácie pre bezpečnosť a spoluprácu v Európe (OBSE).

               5.   Rade sa náležite oznámia všetky prípady, v ktorých členský štát udelí výnimku podľa odseku 3 alebo 4.

               6.   Členské štáty môžu udeliť výnimky z opatrení uložených podľa odseku 1, ak je vycestovanie odôvodnené naliehavou humanitárnou potrebou alebo účasťou na medzivládnych zasadnutiach a na zasadnutiach, ktoré podporuje alebo organizuje Únia alebo ktoré organizuje členský štát predsedajúci OBSE a na ktorých sa vedie politický dialóg, ktorým sa priamo podporujú politické ciele reštriktívnych opatrení vrátane implementácie právnych zákazov voči chemickým zbraniam a dosiahnutie chemického odzbrojenia. Členské štáty môžu tiež udeliť výnimky z opatrení uložených podľa odseku 1, ak je vstup alebo prechod potrebný na účely súdneho konania.

               7.   Členský štát, ktorý si želá udeliť výnimky uvedené v odseku 6, to písomne oznámi Rade. Výnimka sa považuje za udelenú, ak jeden alebo viacerí členovia Rady nevznesú písomne námietku do dvoch pracovných dní od prijatia oznámenia o navrhovanej výnimke. V prípade, že jeden alebo viacerí členovia Rady vznesú námietku, môže Rada kvalifikovanou väčšinou rozhodnúť o udelení navrhovanej výnimky.

               8.   Ak členský štát podľa odsekov 3, 4, 6 alebo 7 povolí osobám uvedeným na zozname v prílohe vstup na svoje územie alebo prechod cezeň, toto povolenie sa prísne obmedzí na účel, na ktorý bolo udelené, a na osoby, ktorých sa priamo týka.

            Článok 3

               1.   Zmrazujú sa všetky finančné prostriedky a hospodárske zdroje, ktoré patria, vlastnia, majú v držbe alebo kontrolujú:

                           a)

                           fyzické alebo právnické osoby, subjekty alebo orgány, ktoré nesú zodpovednosť, poskytujú finančnú, technickú alebo materiálnu podporu alebo sa inak angažujú v súvislosti s:

                                       i)

                                       výrobou, nadobúdaním, držbou, vývojom, prepravou, hromadením alebo transferom chemických zbraní;

                                       ii)

                                       používaním chemických zbraní;

                                       iii)

                                       účasťou na akýchkoľvek prípravách na použitie chemických zbraní;

                           b)

                           fyzické alebo právnické osoby, subjekty alebo orgány, ktoré akýmkoľvek spôsobom podporujú, nabádajú alebo podnecujú akúkoľvek fyzickú alebo právnickú osobu, subjekt alebo orgán pri ktorejkoľvek z aktivít uvedených v písmene a) tohto odseku a tým vytvárajú nebezpečenstvo alebo prispievajú k nebezpečenstvu, že takéto aktivity sa môžu uskutočniť; a

                           c)

                           fyzické alebo právnické osoby, subjekty alebo orgány spojené s fyzickými alebo právnickými osobami, subjektmi a orgánmi uvedenými v písmenách a) a b) tohto odseku,

                     ktoré sú uvedené na zozname v prílohe.

               2.   Fyzickým alebo právnickým osobám, subjektom alebo orgánom uvedeným na zozname v prílohe sa priamo ani nepriamo, a ani v ich prospech nesprístupnia žiadne finančné prostriedky ani hospodárske zdroje.

               3.   Odchylne od odsekov 1 a 2 môže príslušný orgán členského štátu povoliť uvoľnenie určitých zmrazených finančných prostriedkov alebo hospodárskych zdrojov alebo sprístupnenie určitých finančných prostriedkov alebo hospodárskych zdrojov za podmienok, ktoré považuje za vhodné, po tom, ako rozhodne, že dané finančné prostriedky alebo hospodárske zdroje sú:

                           a)

                           nevyhnutné na uspokojenie základných potrieb fyzických alebo právnických osôb, subjektov alebo orgánov uvedených na zozname v prílohe a nezaopatrených rodinných príslušníkov týchto fyzických osôb vrátane platieb za potraviny, nájom alebo hypotéku, lieky a lekárske ošetrenie, úhradu daní, poistného a poplatkov za verejné služby;

                           b)

                           určené výlučne na úhradu primeraných honorárov a náhradu výdavkov, ktoré vznikli v súvislosti s poskytovaním právnych služieb;

                           c)

                           určené výlučne na úhradu poplatkov alebo nákladov na služby spojené s bežným vedením alebo správou zmrazených finančných prostriedkov alebo hospodárskych zdrojov;

                           d)

                           potrebné na mimoriadne výdavky pod podmienkou, že príslušný orgán oznámil príslušným orgánom ostatných členských štátov a Komisii aspoň dva týždne pred udelením povolenia dôvody, na základe ktorých sa domnieva, že by sa osobitné povolenie malo udeliť; alebo

                           e)

                           určené na úhradu na účet alebo z účtu diplomatickej misie alebo konzulárneho úradu či medzinárodnej organizácie, ktoré v súlade s medzinárodným právom požívajú imunity, pokiaľ sa takéto platby majú použiť na oficiálne účely diplomatickej misie alebo konzulárneho úradu či medzinárodnej organizácie.

                     Dotknutý členský štát informuje ostatné členské štáty a Komisiu o každom povolení udelenom podľa tohto odseku.

               4.   Odchylne od odseku 1 môžu príslušné orgány členského štátu povoliť uvoľnenie určitých zmrazených finančných prostriedkov alebo hospodárskych zdrojov za predpokladu, že sú splnené tieto podmienky:

                           a)

                           na finančné prostriedky alebo hospodárske zdroje sa vzťahuje arbitrážne rozhodnutie, ktoré bolo vydané pred dátumom zaradenia fyzickej alebo právnickej osoby, subjektu alebo orgánu uvedených v odseku 1 na zoznam v prílohe, alebo sa na ne vzťahuje súdne alebo správne rozhodnutie vydané v Únii, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom;

                           b)

                           finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto rozhodnutím alebo uznaných za platné v takomto rozhodnutí, a to v rámci obmedzení stanovených uplatniteľnými zákonmi a inými právnymi predpismi, ktorými sa riadia práva osôb s takýmito pohľadávkami;

                           c)

                           rozhodnutie nie je v prospech fyzickej alebo právnickej osoby, subjektu alebo orgánu uvedeného na zozname v prílohe; a

                           d)

                           uznanie rozhodnutia nie je v rozpore s verejným poriadkom v dotknutom členskom štáte.

                     Dotknutý členský štát informuje ostatné členské štáty a Komisiu o každom povolení udelenom podľa tohto odseku.

               5.   Odsek 1 nebráni tomu, aby fyzická alebo právnická osoba, subjekt alebo orgán uvedené na zozname v prílohe vykonali platbu splatnú na základe zmluvy, ktorá sa uzavrela pred dátumom, keď boli takáto fyzická alebo právnická osoba, subjekt alebo orgán zaradené na zoznam, pod podmienkou, že dotknutý členský štát dospel k záveru, že príjemcom platby nie je priamo ani nepriamo fyzická alebo právnická osoba, subjekt alebo orgán uvedené v odseku 1.

               6.   Odsek 2 sa neuplatňuje, keď sa na zmrazené účty pripisujú:

                           a)

                           úroky alebo iné výnosy z týchto účtov;

                           b)

                           platby splatné na základe zmlúv, dohôd alebo záväzkov, ktoré sa uzavreli alebo vznikli pred dátumom, od ktorého tieto účty začali podliehať opatreniam stanoveným v odsekoch 1 a 2; alebo

                           c)

                           platby splatné podľa súdneho, správneho alebo arbitrážneho rozhodnutia vydaného v Únii alebo vynútiteľné v dotknutom členskom štáte;

                     pod podmienkou, že sa na všetky takéto úroky, iné výnosy a platby naďalej vzťahujú opatrenia stanovené v odseku 1.

            Článok 4

               1.   Rada konajúc jednomyseľne na návrh členského štátu alebo vysokého predstaviteľa Únie pre zahraničné veci a bezpečnostnú politiku zostavuje zoznam uvedený v prílohe a vykonáva v ňom zmeny.

               2.   Rada oznámi rozhodnutie uvedené v odseku 1 vrátane dôvodov zaradenia na zoznam dotknutej fyzickej alebo právnickej osobe, subjektu alebo orgánu buď priamo, ak je ich adresa známa, alebo prostredníctvom uverejnenia oznámenia, a poskytne tak dotknutej osobe, subjektu alebo orgánu možnosť vyjadriť pripomienky.

               3.   Ak sa predložia pripomienky alebo zásadné nové dôkazy, Rada preskúma rozhodnutie uvedené v odseku 1 a dotknutú fyzickú alebo právnickú osobu, subjekt alebo orgán o tom zodpovedajúcim spôsobom informuje.

            Článok 5

               1.   V prílohe sa uvádzajú dôvody zaradenia fyzických a právnických osôb, subjektov a orgánov podľa článkov 2 a 3 na zoznam.

               2.   Okrem toho sa v prílohe, pokiaľ možno, uvádzajú aj informácie potrebné na identifikáciu dotknutých fyzických alebo právnických osôb, subjektov alebo orgánov. V prípade fyzických osôb môžu tieto informácie zahŕňať mená vrátane prezývok, dátum a miesto narodenia, štátnu príslušnosť, číslo cestovného pasu a preukazu totožnosti, pohlavie, adresu, ak je známa, a funkciu alebo povolanie. V prípade právnických osôb, subjektov alebo orgánov môžu tieto informácie zahŕňať názvy, miesto a dátum registrácie, registračné číslo a miesto podnikania.

            Článok 6
            Neuznajú sa žiadne nároky v súvislosti so žiadnou zmluvou alebo transakciou, ktorých plnenie bolo priamo alebo nepriamo, úplne alebo čiastočne, dotknuté opatreniami uloženými podľa tohto rozhodnutia, vrátane nárokov na náhradu škody alebo akýchkoľvek iných nárokov tohto druhu, ako je napríklad nárok na kompenzáciu alebo pohľadávka so zárukou, predovšetkým nárok na predĺženie platnosti alebo vyplatenie dlhopisu, záruky alebo sľubu odškodnenia, najmä finančnej záruky alebo finančného zabezpečenia v akejkoľvek forme, ak ich predložia:

                        a)

                        označené fyzické alebo právnické osoby, subjekty alebo orgány uvedené na zozname v prílohe;

                        b)

                        akákoľvek fyzická alebo právnická osoba, subjekt alebo orgán konajúce prostredníctvom alebo v mene niektorej z osôb, subjektov alebo orgánov uvedených v písmene a).

            Článok 7
            Na dosiahnutie čo najväčšieho účinku opatrení uvedených v tomto rozhodnutí Únia vyzýva tretie štáty, aby prijali reštriktívne opatrenia podobné tým, ktoré sa stanovujú v tomto rozhodnutí.

            Článok 8
            Toto rozhodnutie sa uplatňuje do 16. októbra 2019. Toto rozhodnutie sa pravidelne preskúmava. Podľa potreby sa predĺži jeho účinnosť alebo bude zmenené, ak Rada usúdi, že sa jeho ciele nedosiahli.

            Článok 9
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Luxemburgu 15. októbra 2018

                  Za Radu

                  predsednička

               F. MOGHERINI

            PRÍLOHA

               ZOZNAM FYZICKÝCH A PRÁVNICKÝCH OSÔB, SUBJEKTOV A ORGÁNOV PODľA ČLÁNKOV 2 A 3


Rozhodnutie Komisie z 17/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9103 - ORIX Aviation Systems Limited / Bohai Capital Holding Co., Ltd.) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2018/1666 zo 6. novembra 2018, ktorým sa vymenúvajú dvaja členovia a piati náhradníci Výboru regiónov navrhnutí Portugalskou republikou

text:
                  8.11.2018

                  SK

                  Úradný vestník Európskej únie

                  L 278/24

         ROZHODNUTIE RADY (EÚ) 2018/1666
         zo 6. novembra 2018,
         ktorým sa vymenúvajú dvaja členovia a piati náhradníci Výboru regiónov navrhnutí Portugalskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh portugalskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

                     (2)

                     V dôsledku skončenia funkčného obdobia pána Antónia BRAGANÇU FERNANDESA a pána Luísa GOMESA sa uvoľnili dve miesta členov Výboru regiónov.

                     (3)

                     V dôsledku skončenia funkčného obdobia pána Francisca LOPESA, pani Isaury MORAISOVEJ, pána América PEREIRU, pána Antónia PEREIRU a pána Aníbala REISA COSTU sa uvoľnilo päť miest náhradníkov Výboru regiónov.

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

                        a)

                        za členov:

                                    —

                                    pán Ricardo Bruno ANTUNES MACHADO RIO, Presidente da Câmara de Braga,

                                    —

                                    pán Aires Henrique DO COUTO PEREIRA, Presidente da Câmara da Póvoa de Varzim,

                        b)

                        za náhradníkov:

                                    —

                                    pani Berta FERREIROVÁ MILHEIROVÁ NUNESOVÁ, Presidente da Câmara de Alfândega da Fé,

                                    —

                                    pán Pedro Miguel César RIBEIRO, Presidente da Câmara de Almeirim,

                                    —

                                    pán Hélder António GUERRA DE SOUSA E SILVA, Presidente da Câmara de Mafra,

                                    —

                                    pán Rui Miguel DA SILVA ANDRÉ, Presidente da Câmara de Monchique,

                                    —

                                    pán Carlos SILVA SANTIAGO, Presidente da Câmara de Sernancelhe.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 6. novembra 2018

                  Za Radu

                  predseda

               H. LÖGER

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady (SZBP) 2018/1787 z 19. novembra 2018, ktorým sa mení a predlžuje rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska

text:
                  20.11.2018

                  SK

                  Úradný vestník Európskej únie

                  L 293/9

         ROZHODNUTIE RADY (SZBP) 2018/1787
         z 19. novembra 2018,
         ktorým sa mení a predlžuje rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 15. februára 2010 prijala rozhodnutie 2010/96/SZBP (1) o vojenskej misii Európskej únie na podporu výcviku bezpečnostných síl Somálska.

                     (2)

                     Rozhodnutie 2010/96/SZBP bolo 12. decembra 2016 zmenené rozhodnutím Rady (SZBP) 2016/2239 (2) a misia sa predĺžila do 31. decembra 2018.

                     (3)

                     V nadväznosti na strategické preskúmanie misie Politický a bezpečnostný výbor odporučil, aby sa mandát misie predĺžiť o dva roky.

                     (4)

                     Rozhodnutie 2010/96/SZBP by sa malo zodpovedajúcim spôsobom zmeniť.

                     (5)

                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa nezúčastňuje na vykonávaní tohto rozhodnutia, a teda neprispieva na financovanie tejto misie,

               PRIJALA TOTO ROZHODNUTIE:

            Článok 1
            Rozhodnutie 2010/96/SZBP sa mení takto:

                        1.

                        V článku 1 sa odsek 2 nahrádza takto:

                           „2.   Na účely dosiahnutia cieľov uvedených v odseku 1 sa v Somálsku nasadzuje vojenská misia EÚ zameraná na budovanie inštitúcií v sektore obrany prostredníctvom strategického poradenstva, ako aj na priamu podporu somálskej národnej armády prostredníctvom odbornej prípravy, poradenstva a mentorstva. Počnúc rokom 2019, vojenská misia EÚ prispieva najmä k rozvoju vlastných výcvikových kapacít somálskej národnej armády, aby jej mohla odovzdať výcvikové činnosti pre taktické jednotky, keď budú splnené podmienky; zabezpečuje mentorstvo pri výcviku vytvorenom a poskytovanom zo strany Somálska. Vojenská misia EÚ je pripravená poskytovať v rámci svojich prostriedkov a spôsobilostí podporu aj iným aktérom Únie pri vykonávaní ich príslušných mandátov v oblasti bezpečnosti a obrany v Somálsku.“

                        2.

                        V článku 10 sa dopĺňa tento odsek:

                           „7.   Finančná referenčná suma na spoločné náklady vojenskej misie EÚ na obdobie od 1. januára 2019 do 31. decembra 2020 je 22 980 000 EUR. Percentuálny podiel tejto referenčnej sumy uvedený v článku 25 ods. 1 rozhodnutia (SZBP) 2015/528 je 0 % a percentuálny podiel uvedený v článku 34 ods. 3 uvedeného rozhodnutia je 0 %.“

                        3.

                        V článku 12 sa odsek 2 nahrádza takto:

                           „2.   Mandát vojenskej misie EÚ uplynie 31. decembra 2020.“

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 19. novembra 2018

                  Za Radu

                  predsedníčka

               F. MOGHERINI

            (1)  Rozhodnutie Rady 2010/96/SZBP z 15. februára 2010 o vojenskej misii Európskej únie na podporu výcviku bezpečnostných síl Somálska (Ú. v. EÚ L 44, 19.2.2010, s. 16).

            (2)  Rozhodnutie Rady (SZBP) 2016/2239 z 12. decembra 2016, ktorým sa mení rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska a ktorým sa predlžuje jeho účinnosť (Ú. v. EÚ L 337, 13.12.2016, s. 16).